ตลท. ยันเปิดการซื้อขายภาคบ่าย
"ภัทรียา"แจงตลท.ยังเปิดการซื้อขายภาคบ่าย 14.30-16.30 น. ตามปกติ เพราะได้หารือโบรกเกอร์เตรียมระบบแบ็กอัพพร้อม
14 พ.ค. 2553

"ภัทรียา"แจงตลท.ยังเปิดการซื้อขายภาคบ่าย 14.30-16.30 น. ตามปกติ เพราะได้หารือโบรกเกอร์เตรียมระบบแบ็กอัพพร้อม
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลท.ยังยืนยันเปิดระบบการซื้อขายหลักทรัพย์ในภาคบ่าย เวลา 14.30-16.30 น.ตามปกติ หลังได้หารือกับทางสมาคมบริษัทหลักทรัพย์เมื่อตอน 12.00 น. แล้วว่า บริษัทหลักทรัพย์ (โบรกเกอร์) แต่ละแห่งได้เตรียมพร้อมระบบสำรองในการเชื่อมโยงคำสั่งซื้อขายกับลูกค้าไว้เรียบร้อย (แบ็กอัพ) รวมถึงมีการย้ายพนักงานที่อยู่ในพื้นที่ใกล้ชุมนุมไปยังสาขาอื่น 
"บ่ายนี้ยังคงให้มีการซื้อขายปกติ เพราะหากปิดก่อนอาจทำให้กระทบต่อผู้ลงทุนที่สามารถทำรายการได้ เพียงแต่เข้าใจว่านักลงทุนอาจมีการชะลอการลงทุนไปบ้าง แต่การที่ ตลท.และ บล.มีการหารือและทดสอบระบบแบ็กอัพมาตลอดตั้งแต่มีการชุมนุมทางการเมืองคาดว่าจะทำให้การซื้อขายผ่านไปได้ด้วยดี”
ทั้งนี้ จากเหตการณ์ล่าสุดที่การชุมนุมได้ขยายบริเวณมายังถนนสีลมและวิทยุมีโบรกเกอร์ที่ได้รับผลกระทบเพิ่มขึ้นเป็น 18 แห่ง จากเดิมกระทบโบรกเกอร์บริเวณเซ็นทรัลเวิร์ดมีเพียง 6 แห่งเท่านั้น แต่อย่างไรก็ตามเหตุการณ์ที่เกิดขึ้นยังไม่ส่งผลกระทบถึงขั้นที่โบรกเกอร์ต้องปิดสาขาการให้บริการ มีแต่ลดจำนวนพนักงานในสาขาที่ใกล้เขตชุมนุมลง แล้วย้ายไปยังสาขาอื่นแทน
นอกจากนี้ ตั้งแต่บ่ายเป็นต้นมา ทาง ตลท.ให้พนักงานสามารถเดินทางกลับบ้านหรือนำงานไปทำที่บ้านได้ ส่วนกิจกรรมตลาดนัดพบผู้ลงทุนไทยที่จัดขึ้น ตลท.ในวันเสาร์ที่15 พ.ค. ขอยกเลิกกำหนดการดังกล่าวทั้งหมด